Nos Girardus, abbas Bullionis, totusque ejusdem loci conventus, Bisontine dyocesis, Cisterciensis ordinis, notum facimus universis presentes litteras inspecturis quod nos, consideratis et numeratis evidenti utilitate monasterii nostri Bullionis et urgenti necessitate, permutavimus et permutamus et titulo permutacionis tradidimus vel quasi et concedimus im perpetuum nobili viro Johanni de Cabilone, domino de Allato, filio nobilis viri Johannis, comitis Burgundie et domini Salinensis, et ejus heredibus, vel cui dictus Johannes concesserit, fundum, locum et situm molendinorum nostrorum de Fonlisum et ipsa molendina cum sitibus, aquarum decursibus et omnibus appendiciis, pertinenciis et juribus quibuscumque in dicto loco ad nos spectantibus; et quicquid habemus vel habere possumus et debemus modis omnibus et ratione quacumque, tam de jure quam de facto, in predictis et in loco qui dicitur Falousa, in inferiori Abergemento, in comba Fraxini, in Gevresin et in Valescheria, tam in terris, pratis, aquis, hominibus, nemoribus quam rebus aliis quibuscumque; permutavimus, inquam, et tradidimus eidem Johanni et suis pro viginti et octo libris annui redditus monete bone et legalis et usualis, nobis vel mandato nostro im perpetuum a dicto Johanne vel heredibus et successoribus solvendis... Datum et actum kalendis septembris, anno Domini M CCº septuagesimo sexto.